แห่ซื้อ JAS จ่อรับปันผลพิเศษ 4 บ.
แห่ซื้อ JAS จ่อรับปันผลพิเศษ 4 บาท ล่าสุด ณ เวลา 10.34 น. ราคาอยู่ที่ 9.00 บาท บวก 0.20 บาท หรือ 2.27% สูงสุดที่ 9.05 บาท ต่ำสุดที่ 8.95 บาท มูลค่าซื้อขายที่ 389.15 ล้านบาท
12 เม.ย. 2560

ผู้สื่อข่าวรายงานว่า ราคาหุ้นบริษัทจัสมิน อินเตอร์เนชั่นแนล จำกัด (มหาชน) หรือ JAS ณ เวลา 10.34 น. ราคาอยู่ที่ 9.00 บาท บวก 0.20 บาท หรือ 2.27% สูงสุดที่ 9.05 บาท ต่ำสุดที่ 8.95 บาท มูลค่าซื้อขายที่ 389.15 ล้านบาท ขณะที่ดัชนีตลาดหุ้นไทยโดยรวมบวก 0.18%

แหล่งข่าวจากวงการเงิน กล่าวว่า จากกรณีที่บริษัท เจวีเอส ที่ปรึกษาทางการเงิน จำกัด ซึ่งเป็นที่ปรึกษาทางการเงินอิสระ (IFA) ประเมินว่าบริษัท ทริปเปิลที บรอดแบนด์ จำกัด (มหาชน) หรือ TTTBB ซึ่งเป็นบริษัทย่อยของบริษัท จัสมิน อินเตอร์เนชั่นแนล จำกัด (มหาชน) หรือ JAS ถือหุ้นทางอ้อมอยู่ 99.20% จะขายทรัพย์สินเส้นใยแก้วนำแสงให้แก่กองทุนรวมโครงสร้างพื้นฐานบรอดแบรนด์อินเทอร์เน็ต จัสมิน (JASIF) คาดจะได้รับเงินจากการจำหน่ายสินทรัพย์ให้แก่กองทุนรวมฯ ประมาณ 50,000-70,000 ล้านบาท และประเมินว่า JAS จะบันทึกกำไรจากการขายทรัพย์สินดังกล่าวประมาณ 12,296-25,629 ล้านบาท
ทั้งนี้ จากการประเมินกำไรที่ JAS จะได้รับดังกล่าว สามารถคิดเป็นกำไรต่อหุ้นประมาณ 1.96-4.09 บาท ซึ่งคำนวณจากจำนวนหุ้นปัจจุบันที่มีอยู่ทั้งสิ้น 6,260 ล้านหุ้น จึงมีความเป็นไปได้ที่ JAS จะนำกำไรดังกล่าวมาจ่ายปันผลพิเศษให้กับผู้ถือหุ้นในอัตราประมาณ 2-4 บาทต่อหุ้น หรือคิดเป็นอัตราผลตอบแทนของเงินปันผล (Dividend Yield) ประมาณ 20-40% จากราคาหุ้นในกระดานที่ปิดล่าสุดวานนี้ (10 เม.ย.60) ประมาณ 8.80 บาทต่อหุ้น เนื่องจากในขณะนี้ JAS ไม่มีแผนที่จะประมูลคลื่นใหม่ และมีแผนลงทุนโครงข่ายบรอดแบนด์จำนวนมาก จึงมีโอกาสสูงที่จะนำกำไรจากการขายทรัพย์สินดังกล่าวมาจ่ายปันผลพิเศษให้กับผู้ถือหุ้น
ด้านบล.ยูโอบี เคย์เฮียน (ประเทศไทย) ระบุในบทวิเคราะห์ฯว่า แม้การประชุมผู้ถือหุ้นในวันที่ 27 เม.ย. จะมีวาระเสนอให้ผู้ถือหุ้นอนุมัติการขายโครงข่ายของทริปเปิลทีบรอดแบนด์ ให้แก่กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF อาจจะทำให้มีกำไรพิเศษในระดับ 1.2-2.5 หมื่นล้านบาท ซึ่งสามารถนำมาจ่ายปันผลพิเศษได้
อย่างไรก็ตาม คาดการซื้อขายสินทรัพย์ดังกล่าวเกิดขึ้นในช่วงไตรมาส 4/60 นักลงทุนจึงควรระมัดระวังแรงทำกำไรหลังหุ้นจะหมดประเด็นบวกในช่วง 2 ไตรมาสข้างหน้า